มันนี่ทูเดย์
เงินฝากดอกเบี้ยทวีคูณ
3 พ.ค. 2559

เงินฝากดอกเบี้ยทวีคูณ
นายฉัตรชัย ศิริไล รองกรรมการผู้จัดการ รักษาการในตำแหน่งกรรมการผู้จัดการธนาคารอาคารสงเคราะห์ (ธอส.) เปิดเผยว่า ธอส.ออกเงินฝากออมทรัพย์ดอกเบี้ยทวีคูณอัตราดอกเบี้ย 1.35% ตั้งแต่วันที่เปิดบัญชีถึงวันที่ 3 ม.ค. 2560 และตั้งแต่วันที่ 4 ม.ค.-4 มี.ค. 2560 อัตราดอกเบี้ยสูงสุดถึง 3.75% (อัตราดอกเบี้ยเฉลี่ย 1.83%) หลังจากนั้นผู้ฝากจะได้รับอัตราดอกเบี้ยเท่ากับเงินฝากออมทรัพย์ตามประกาศปกติของธนาคาร เงื่อนไขเปิดบัญชีเงินฝากครั้งแรกขั้นต่ำ 500 บาท รับเปิดบัญชีและฝากเพิ่มได้ตั้งแต่วันที่ 3 พ.ค.-15 ก.ค. 2559
ไทยพาณิชย์ไกล่เกลี่ยหนี้
รายงานข่าวจากกรมบังคับคดี แจ้งว่า การจัดมหกรรมการไกล่เกลี่ยข้อพิพาทชั้นบังคับคดี ที่ร่วมกับธนาคารไทยพาณิชย์ ระหว่างวันที่ 2-4 พ.ค. พบว่า เมื่อวันที่ 2 พ.ค.ที่ผ่านมา ซึ่งเป็นวันแรกของงาน มีลูกค้าเข้าร่วม 55 คดี คิดเป็นทุนทรัพย์รวม 25,858,400 บาท สามารถไกล่เกลี่ยสำเร็จ 43 คดี คิดเป็น 78.18% ของลูกค้าที่เข้าร่วมทุนทรัพย์ 18,198,400 บาท และไกล่เกลี่ยไม่สำเร็จ 12 คดี ทุนทรัพย์ 7,660,000 บาท